b'\n_START_ARTICLE_\nHarrison Ford\n_START_SECTION_\nJaunyst\xc4\x97\n_START_PARAGRAPH_\nGim\xc4\x97 \xc4\x8cikagoje, Ilinojaus valstijoje. Jo motina Dorot\xc4\x97 buvo nam\xc5\xb3 \xc5\xa1eiminink\xc4\x97 ir buvusi radijo aktor\xc4\x97, o jo t\xc4\x97vas, Kristoferis Fordas (tikrasis vardas D\xc5\xbeonas Viljamas Fordas (John William Ford)), dirbo reklamos srityje ir taip pat u\xc5\xbesiimin\xc4\x97jo vaidyba. 1945\xc2\xa0m. gim\xc4\x97 Fordo jaunesnysis brolis Terensas. Fordo seneliai i\xc5\xa1 t\xc4\x97vo pus\xc4\x97s, John Fitzgerald Ford ir Florence Veronica Niehaus, atitinkamai buvo airi\xc5\xb3 ir vokie\xc4\x8di\xc5\xb3 kilm\xc4\x97s. Seneliai i\xc5\xa1 motinos pus\xc4\x97s, Harry Nidelman ir Anna Lifschutz, buvo \xc5\xbeydai, emigrav\xc4\x99 i\xc5\xa1 Minsko, Baltarusijos (kuomet ji buvo Rusijos imperijos sud\xc4\x97tyje)._NEWLINE_Vaikyst\xc4\x97je Fordas buvo aktyvus Amerikos berniuk\xc5\xb3 skaut\xc5\xb3 organizacijos narys ir peln\xc4\x97 antr\xc4\x85 auk\xc5\xa1\xc4\x8diausi\xc4\x85 laipsn\xc4\xaf. D\xc4\x97l to jis ir taip pat skautu buv\xc4\x99s re\xc5\xbeisierius Stivenas Spilbergas nutar\xc4\x97 jaun\xc4\x85j\xc4\xaf Indian\xc4\x85 D\xc5\xbeouns\xc4\x85 filme \xe2\x80\x9eIndiana D\xc5\xbeounsas ir paskutinis kry\xc5\xbeiaus \xc5\xbeygis\xe2\x80\x9c pavaizduoti kaip skaut\xc4\x85. Jie taip pat juokais Fordo \xc5\xbeinias apie roplius pavert\xc4\x97 D\xc5\xbeounso baime gyvat\xc4\x97ms._NEWLINE_1960\xc2\xa0m. Fordas baig\xc4\x97 Meino ryt\xc5\xb3 vidurin\xc4\x99 mokykl\xc4\x85 Park Rid\xc5\xbee, Ilinojuje. Mokykloje Fordas dirbo mokyklos radijuje, komentuodavo sporto var\xc5\xbeybas. Jis \xc4\xafstojo \xc4\xaf Ripono koled\xc5\xbe\xc4\x85 Viskonsine, kur nor\xc4\x97damas \xc4\xafveikti savo drovum\xc4\x85, prad\xc4\x97jo lankyti dramos b\xc5\xabrel\xc4\xaf ir ilgai netrukus susi\xc5\xbeav\xc4\x97jo vaidyba.\n_START_SECTION_\nKarjera\n_START_PARAGRAPH_\nAktoriaus karjeros prad\xc4\x97jo siekti 1964\xc2\xa0m. nuvyk\xc4\x99s \xc4\xaf Los And\xc5\xbeel\xc4\x85 (Kalifornija). Pirm\xc4\x85 vaidmen\xc4\xaf atliko filme \xe2\x80\x9eDead Heat on a Merry-Go-Round\xe2\x80\x9c (1966\xc2\xa0m.), bet k\xc5\xabrybin\xc4\x97s grup\xc4\x97s s\xc4\x85ra\xc5\xa1e nebuvo pamin\xc4\x97tas._NEWLINE_Nepatenkintas jam si\xc5\xablomais vaidmenimis, Fordas tapo savamoksliu dailide ir v\xc4\x97liau buvo nusamdytas D\xc5\xbeord\xc5\xbeo Lukaso pagaminti spinteles jo namams. Fordo, kaip dailid\xc4\x97s, dirbiniai galop atne\xc5\xa1\xc4\x97 jam kino \xc5\xbevaig\xc5\xbed\xc4\x97s vaidmen\xc4\xaf. 1975\xc2\xa0m. D\xc5\xbeord\xc5\xbeas Lukasas paskyr\xc4\x97 laik\xc4\x85 Fordo perklausai d\xc4\x97l vaidmens jo re\xc5\xbeisuotame filme \xe2\x80\x9e\xc5\xbdvaig\xc5\xbed\xc5\xbei\xc5\xb3 karai: epizodas IV\xc2\xa0\xe2\x80\x93 nauja viltis\xe2\x80\x9c ir galiausiai nutar\xc4\x97 Fordui atiduoti Hano Solo vaidmen\xc4\xaf. \xe2\x80\x9e\xc5\xbdvaig\xc5\xbed\xc5\xbei\xc5\xb3 karai\xe2\x80\x9c tapo vienu s\xc4\x97kmingiausi\xc5\xb3 film\xc5\xb3 kino istorijoje, o Fordas \xc4\xafgijo super\xc5\xbevaig\xc5\xbed\xc4\x97s status\xc4\x85. Fordas savo, kaip vieno pagrindini\xc5\xb3 to laikme\xc4\x8dio aktori\xc5\xb3, rol\xc4\x99 \xc4\xaftvirtino gav\xc4\x99s vaidmenis bendrame D\xc5\xbeord\xc5\xbeo Lukaso ir Stiveno Spilbergo projekte\xc2\xa0\xe2\x80\x93 \xe2\x80\x9eIndiano D\xc5\xbeounso\xe2\x80\x9c film\xc5\xb3 trilogijoje.\n_START_SECTION_\nAsmeninis gyvenimas\n_START_PARAGRAPH_\nFordas yra vienas i\xc5\xa1 nuo\xc5\xa1aliausi\xc5\xb3 Holivudo aktori\xc5\xb3, jis nem\xc4\x97gsta vie\xc5\xa1ai kalb\xc4\x97ti apie savo asmenin\xc4\xaf gyvenim\xc4\x85. Fordas ved\xc4\x97 tris kartus: pirm\xc4\x85kart Mary Marquardt_NEWLINE_(santuoka truko nuo 1964 iki 1979\xc2\xa0m.), antr\xc4\x85kart\xc2\xa0\xe2\x80\x93 Melissa Mathison (1983\xe2\x80\x932004\xc2\xa0m.). Su tre\xc4\x8di\xc4\x85ja \xc5\xbemona Calista Flockhart susituok\xc4\x97 2010\xc2\xa0m. Viso Fordas turi penkis vaikus._NEWLINE_Vienas i\xc5\xa1 Fordo laisvalaikio hobi\xc5\xb3 yra aviacija. Jis turi piloto teises ir gali skraidyti fiksuot\xc5\xb3j\xc5\xb3 sparn\xc5\xb3 orlaiviais bei sraigtasparniu.'